หุ้นไทยครึ่งวันเช้า บวก5.28 จุด
ดัชนีหุ้นไทยปิดตลาดช่วงวันทำการเช้าที่ระดับ 895.73 จุดเพิ่มขึ้น 5.28 จุดหรือ 0.59 % ด้วยมูลค่าการซื้อขายกว่า 22,267.27 ล้านบาท
25 ส.ค. 2553

ดัชนีหุ้นไทยปิดตลาดช่วงวันทำการเช้าที่ระดับ 895.73 จุดเพิ่มขึ้น 5.28 จุดหรือ 0.59 % ด้วยมูลค่าการซื้อขายกว่า 22,267.27 ล้านบาท
นายพิชัย เลิศสุพงศ์กิจ ผู้อำนวยการฝ่ายการตลาดอาวุโส บล.ธนชาต กล่าวว่า  ดัชนีหุ้นไทยในช่วงครึ่งวันทำการเช้าถือว่าดีกว่าคาดเพระาดัชนีสามารถดีดขึ้นมายืนในแดนบวกได้ เนื่องจากนักลงทุนคลายความกังวลกรณีของปตท.สำรวจและผลิตปิโตรเลียม(PTTEP) ภายหลังบริษัทได้จัดประชุมนักวิเคราะห์วานนี้และยืนยันว่าจะไม่ได้รับผลกระทบที่รุนแรงจากกรณีที่รับาลอินโดนีเซียจะฟ้องร้อง รวมถึงยังระบุยังไม่ได้รับจดหมายอย่างเป็นทางการจากอินโดนีเซีย จึงทำให้นักลงทุนเกิดความมั่นใจและกลับเข้ามาซื้อ และหนุนให้เกิดแรงซื้อในหุ้นปตท.( PTT)จึงผลักในดัชนีพุ่งขึ้น
อย่างไรก็ตามเดิมนั้นคาดกันว่าหุ้นอาจปรับฐานต่อหลังจากตัวเลขบ้านมือสอของอเมริกาออกมาไม่ดี ขณะที่การประชุมของคณะกรรมการนโยบายการเงิน(กนง.)วันนี้ตลาดก็คาดกันอยู่แล้วว่าจะขึ้นดอกเบี้ย0.25% ซึ่งจะทำให้ดอกเบี้ยในตลาดซื้อคืนพันธบัตร(อา/ร์พี) 1 วันจะขึ้นไปอยู่ที่ 1.75 %  จึงไม่ได้มีผลต่อตลาดมากเท่ากับกรณีของปตท.สผ. ส่วนกรณีมาบตาพุดก็ไม่น่าจะส่งผลมากนัก หลังจากถูกปลดล็อคออกมาแล้ว  
นายพิชัย กล่าวว่า  แนวโน้มช่วงครึ่งวันทำการหลังนั้นดัชนีไม่น่าจะไปไหนไกลนักและมองว่าดัชนีจะมีกรอบแนวรับที่885-880 จุดและแนวต้านที่ 896-900 จุด
ด้านบล.พัฒนสิน กล่าวว่า วันน้หุ้นจะผันผวน ส่วนการขึ้นดอกเบี้ยของกนง.จะเป็น ประเด็นบวกกับหุ้น กลุ่มแบงก์ โดยเฉพาะแบงก์ใหญ่ เช่นกสิกรไทย(KBANK ) และธนาคารกรุงเทพ(BBL)